គ្រាដែល​បុគ្គលិក​ការិយាល័យ​ធ្វើការ​ពី​ផ្ទះ ​ពួកគេ​ងាក​ទៅ​រក​បច្ចេកវិទ្យា​ដើម្បី​ភ្ជាប់​ទំនាក់​ទំនង​គ្នា
ទីក្រុង​សាន់ហ្វ្រាន់ ស៊ីស្កូ ក្នុង​ពេល​ឥឡូវនេះ គឺ​ទទេ។ អ្នកធ្វើការ​ដែល​អាច​ធ្វើ​បាន គឺ​កំពុងតែ​ធ្វើការ​ពី​ផ្ទះ ដើម្បី​ចៀសវាង​ការឆ្លង​វីរុស​កូវីដ១៩ បន្ទាប់ពី​មាន​បទបញ្ជា​របស់​រដ្ឋាភិបាល​ឲ្យ​បិទ​ទីក្រុង​នេះ។
SAN FRANCISCO — ការរាតត្បាតនៃវីរុសកូវីដ១៩ បានបង្ខំឲ្យបុគ្គលិកការិយាល័យជាច្រើនធ្វើការងាររបស់ពួកគេពីផ្ទះ។ ពួកគេកំពុងប្រើបច្ចេកវិទ្យាយ៉ាងច្រើនដើម្បីភ្ជាប់ទំនាក់ទំនងជាមួយសហការីរបស់ពួកគេ និងដើម្បីបំពេញការងាររបស់ពួកគេឲ្យបានចប់សព្វគ្រប់។ ប៉ុន្តែ ដើម្បីឲ្យក្រុមការងារធ្វើការពីចម្ងាយដាច់ពីគ្នាឲ្យបានដូចប្រក្រតី គឺមិនងាយស្រួលនោះទេ។ ទីក្រុងសាន់ហ្វ្រាន់ ស៊ីស្កូ ក្នុងពេលឥឡូវនេះ គឺទទេ។ អ្នកធ្វើការដែលអាចធ្វើបាន គឺកំពុងតែធ្វើការពីផ្ទះ ដើម្បីចៀសវាងការឆ្លងវីរុសកូវីដ១៩ បន្ទាប់ពីមានបទបញ្ជារបស់រដ្ឋាភិបាលឲ្យបិទទីក្រុងនេះ។ ក៏ប៉ុន្តែ មានបច្ចេកវិទ្យាច្រើន ដែលអាចឲ្យពួកគេប្រើប្រាស់ដើម្បីបំពេញការងាររបស់ពួកគេបាន។ នៅឯក្រុមហ៊ុន Range ដែលជាក្រុមហ៊ុនsoftwareមួយ បានបង្កើតកម្មវិធីដើម្បីឲ្យក្រុមការងារអាចទំនាក់ទំនងគ្នា ហើយបុគ្គលិកក្រុមហ៊ុនខ្លួនឯងក៏កំពុងព្យាយាមធ្វើយ៉ាងណាអាចបំពេញការងារពីផ្ទះបាន។ ក៏ប៉ុន្តែ លោក Braden Kowitz ដែលជាសហស្ថាបនិកក្រុមហ៊ុន Rangeនេះ ថ្លែងថា មានបញ្ហាប្រឈមជាច្រើន។ លោកបានថ្លែងក្នុងសម្តីដើមថា៖ «រឿងមួយក្នុងចំណោមរឿងមួយចំនួន ដែលខ្ញុំបានកត់សម្គាល់នៅពេលដែលមនុស្សធ្វើការពីផ្ទះ គឺថាពួកគេហាក់ដូចជាមានទំនោរក្នុងការផ្តាច់ទាំងការទាក់ទងគ្នាទូទៅ និងទំនាក់ទំនងផ្នែកវប្បធម៌»។ ដើម្បីជួយនិយោជិកអំពីបញ្ហានេះ នៅក្រុមហ៊ុន Range បានចាប់ផ្តើមធ្វើការត្រួតពិនិត្យជារៀងរាល់ថ្ងៃ ដូច្នេះទាំងប្រធាន ទាំងបុគ្គលិកដឹងអំពីផែនការរបស់គ្នាទៅវិញទៅមក។ ពួកគេ បន្ថែមសញ្ញា emojis ដើម្បីបង្ហាញពីអារម្មណ៍របស់ពួកគេ។ ហើយពួកគេ បានទទួលទានអាហារថ្ងៃត្រង់ជាមួយគ្នាតាមរយៈការជជែកគ្នាតាមវីដេអូ។ អ្នកនាង Jennifer Dennard គឺជាស្ថាបនិកម្នាក់ទៀតនៃក្រុមហ៊ុន Range ដែលបានសិក្សាអំពីក្រុមការងារ។ អ្នកនាង បានថ្លែងក្នុងសម្តីដើមថា៖ «តាមការសិក្សាមួយរបស់យើង គឺថាវាពិតជាអាចជួយបានច្រើនក្នុងការដែលយើងនិយាយអំពីការងារផង និងអំពីរឿងផ្សេងៗផង ដូចជាការសួរសុខទុក្ខគ្នាជាដើម»។ មានបញ្ហាដែលអ្នកធ្វើការជាច្រើនកំពុងប្រឈមមុខនោះ គឺនៅពេលប្រជុំតាមរយៈវីដេអូ តើអ្នកសម្រេចថា អ្នកណាគួរនិយាយមុន? ក្រុមហ៊ុន Range បានរកឃើញវិធីមួយ។ អ្នកនាង Jennifer Dennard បានពន្យល់អំពីវិធីនោះក្នុងសម្តីដើមថា៖ «យើងពិតជាមានវិធី។ អ្វីដែលយើងប្រើនោះ មើលទៅដូចជារង្វង់មូលដែលមានសញ្ញាព្រួញ នៅពេលដែលយើងបង្វិលវា វានឹងចង្អុលទៅមនុស្សណាម្នាក់។ ការធ្វើដូចនេះ អាចជួយឲ្យសមាជិកម្នាក់ៗ មានឱកាសបាននិយាយស្មើៗគ្នា ដូច្នេះ គឺមិនមែនអ្នកណាអាចនិយាយឮជាងគេ និងមានអ៊ីនធឺណិតមានល្បឿនលឿនជាងគេអាចនិយាយបានច្រើនជាងគេនោះទេ»។ ការប្រើតិចនិចបច្ចេកទេស និងវិធីដូចក្រុមហ៊ុន Range បានប្រើនេះហើយ ដែលជួយមនុស្សឲ្យរកវិធីដើម្បីរក្សាប្រតិបត្តិការការងារក្នុងអំឡុងពេលមានជំងឺរាតត្បាតដូចសព្វថ្ងៃនេះ៕